CELEX: 
Language: bg
Date: 2019-03-12 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за изменение на Делегиран регламент (ЕС) 2018/273 по отношение на вноса на вина с произход от Канада и за освобождаване на търговците на дребно от задължението за водене на входящ и изходящ регистър

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               Регламент (ЕС) 2018/273 допълва Регламент (ЕС) № 1308/2013 на Европейския парламент и на Съвета по отношение на схемата за разрешаване на лозови насаждения, лозарския регистър, придружаващите документи и сертифицирането, входящия и изходящия регистър, задължителните декларации, уведомленията и публикуването на подадената информация и Регламент (ЕС) № 1306/2013 на Европейския парламент и на Съвета по отношение на съответните проверки и санкции. Делегиран регламент (ЕС) 2018/273 следва да бъде изменен, за да се вземе предвид член 23 от Споразумението между Европейския съюз и Канада относно вноса на вина с произход от Канада. Освен това той следва да бъде изменен, за да бъдат включени търговците на дребно сред категориите оператори, освободени от задължението за водене на входящ и изходящ регистър за лозаро-винарските продукти. 
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               В рамките на заседанията на експертната група във връзка с единната обща организация на пазара бяха проведени консултации с участието на експерти от всичките 28 държави членки. 
            
            
               В резултат на този процес на консултации беше постигнат широк консенсус по проекта на делегиран регламент.
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               С настоящия регламент Канада се добавя към списъка на трети държави, които могат да се възползват от опростената процедура за внос на техни вина, както е посочено в член 26 от Делегиран регламент (ЕС) 2018/273. С настоящия регламент също така се включват търговците на дребно сред категориите оператори, освободени от задължението за водене на входящ и изходящ регистър за лозаро-винарските продукти, както е посочено в член 28, параграф 1 от Делегиран регламент (ЕС) 2018/273.
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 12.3.2019 година
            
            
               за изменение на Делегиран регламент (ЕС) 2018/273 по отношение на вноса на вина с произход от Канада и за освобождаване на търговците на дребно от задължението за водене на входящ и изходящ регистър
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕC) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007
                  1
               , и по-специално член 89, буква а) и член 147, параграф 3, буква г) от него,
            
            
               като има предвид, че:
            
            
               (1)С Делегиран регламент (ЕС) 2018/273 на Комисията
                  2
                се установяват правила за прилагането на Регламент (ЕС) № 1308/2013 по отношение на придружаващите документи за допускане за свободно обращение на внесените лозаро-винарски продукти в Съюза. 
            
            
               (2)В член 23 от Споразумението между Европейския съюз и Канада относно търговията с вина и спиртни напитки
                  3
                („Споразумението“) е предвидено, че вино с произход Канада, произведено под наблюдението и контрола на някой от компетентните органи, изброени в приложение VI към Споразумението, може да се внася съгласно опростените разпоредби за сертификация, предвидени съгласно правилата на Съюза. Съгласно член 26 от Делегиран регламент (ЕС) 2018/273 производителите на вино в трети държави могат да съставят и подпишат документа за сертифициране, ако са получили индивидуално одобрение от един от компетентните органи на въпросните трети държави и подлежат на проверки от този орган. С цел прилагане на член 23 от Споразумението, Делегиран регламент (ЕС) 2018/273 следва да бъде изменен, за да бъде включена разпоредба за разрешаване използването на опростената процедура, предвидена в член 26 от посочения регламент, за вноса на вина с произход от Канада за Съюза. 
            
            
               (3)Съгласно член 147, параграф 2 от Регламент (ЕС) № 1308/2013 физическите или юридическите лица, които оперират с продукти от лозаро-винарския сектор поради естеството на извършваната от тях търговия, трябва да водят входящ и изходящ регистър за тези продукти. В Делегиран регламент (ЕС) 2018/273 се определят някои случаи на освобождаване от това задължение по отношение на някои категории оператори. Целта на това освобождаване е да се освободят операторите, които продават или съхраняват складови наличности от малки количества лозаро-винарски продукти, от прекомерна административна тежест. Въпреки това, търговците на дребно, чиято търговска дейност по определение включва продажбата на вина и мъст в малки количества, не подлежат на освобождаване. 
            
            
               (4)С Регламент (ЕО) № 436/2009 на Комисията
                  4
               , който беше отменен с Делегиран регламент (ЕС) 2018/273, търговците на дребно бяха освободени от задължението за водене на входящ и изходящ регистър. Задължението за водене на входящ и изходящ регистър представлява значителна административна тежест за търговците на дребно, като същевременно възстановяването на освобождаването от задължението за търговците на дребно не възпрепятства задоволителното ниво на проследяване на лозаро-винарските продукти. С оглед на това е целесъобразно да се измени Делегиран регламент (ЕС) 2018/273 с цел освобождаване на търговците на дребно от задължението да водят входящ и изходящ регистър.  
            
         
         
            
               (5)Като се има предвид, че с настоящия регламент се възстановява предоставеното по-рано освобождаване по силата на Регламент (ЕО) № 436/2009, следва да се избегне възможността търговците на дребно да станат предмет на задължението за водене на входящ и изходящ регистър в периода между влизането в сила на Делегиран регламент (ЕС) 2018/273 и влизането в сила на настоящия регламент. Поради тази причина и в интерес на правната сигурност освобождаването следва да се прилага с обратно действие, считано от датата на влизане в сила на Делегиран регламент (ЕС) 2018/273, 
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
               
            
               Делегиран регламент (ЕС) 2018/273 се изменя, както следва: 
            
            
               1) В член 28, параграф 1 се добавя следната буква в):
            
            
               „в) търговци на дребно“.
            
            
               2) Част IV, раздел Б от приложение VII се заменя със следното:
            
            
               „Б. Списък на третите държави по член 26: 
            
            
               — Австралия 
            
            
               — Канада 
            
            
               — Чили 
            
            
               — Съединените американски щати“.
            
            
               Член 2
               
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Член 1, параграф 1 се прилага от 3 март 2018 г.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 12.3.2019 година.
            
            
               
                     За Комисията
               
               
                     Председател
                     Jean-Claude JUNCKER
               
            
         
         
            
                  
                     (1)
                  
                        Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (ОВ L 347, 20.12.2013 г., стр. 671).
               
               
                  
                     (2)
                  
                        Делегиран регламент (ЕС) 2018/273 на Комисията от 11 декември 2017 г. за допълнение на Регламент (ЕС) № 1308/2013 на Европейския парламент и на Съвета по отношение на схемата за разрешаване на лозови насаждения, лозарския регистър, придружаващите документи и сертифицирането, входящия и изходящ регистър, задължителните декларации, уведомленията и публикуването на подадената в тях информация, както и за допълнение на Регламент (ЕС) № 1306/2013 на Европейския парламент и на Съвета по отношение на съответните проверки и санкции, за изменение на регламенти (ЕО) № 555/2008, (ЕО) № 606/2009 и (ЕО) № 607/2009 на Комисията и за отмяна на Регламент (ЕО) № 436/2009 на Комисията и на Делегиран регламент (ЕС) 2015/560 на Комисията (ОВ L 58, 28.2.2018 г., стр. 1).
               
               
                  
                     (3)
                  
                        Споразумение между Европейската общност и Канада относно търговията с вина и спиртни напитки от 16 септември 2003 г. („Споразумението от 2003 г. относно вината и спиртните напитки“), във вида, в който то е изменено и включено във Всеобхватното икономическо и търговско споразумение (ВИТС) между Канада, от една страна, и Европейския съюз и неговите държави членки, от друга страна (ОВ L 11, 14.1.2017 г., стр. 23).
               
               
                  
                     (4)
                  
                        Регламент (ЕО) № 436/2009 на Комисията от 26 май 2009 г. за определяне на подробни правила за прилагане на Регламент (ЕО) № 479/2008 на Съвета по отношение на лозарския регистър, задължителните декларации и събирането на информация с цел наблюдение на пазара, придружителните документи при превоза на продукти и регистрите, които е необходимо да се водят в лозаро-винарския сектор (ОВ L 128, 27.5.2009 г., стр. 15).